מכתב האישום בו הודה הנאשם עולה כי ביום ה24.4.16 שהה הנאשם בטקס חינה, במהלך הטקס יצא הנאשם לרחוב תוך כדי שהוא מבצע "פריקה" לתת מקלע מסוג "קרל גוסטב" שהיה ברשותו. לאחר מכן פגש הנאשם בחברו וזה הסיע את הנאשם לביתו, בעודו נושא עימו את תת המקלע, יחד עם שתי מחסניות ריקות וכפפה בה 26 כדורים מסוג 9 מ"מ. במהלך הנסיעה הבחינה ניידת משטרה בנוסעים וסימנה להם לעצור, אך המכונית החלה להימלט והנאשם זרק את התיק ובו תת המקלע, המחסניות והכדורים מחוץ לחלון המכונית. מיד לאחר מכן תפסו השוטרים את התיק והכפפה.
התובעת הדגישה כי מדובר בעבירה נפוצה שניתן להגדיר אותה כמכת מדינה כשלא אחת הסיכון מתממש ואנשים נפגעים מירי תועה. התובעת ביקשה לקבוע את מתחם העונש בין שנתיים ל-5 שנות מאסר בפועל.
סנגורו של הנאשם הדגיש כי הנאשם הודה בביצוע העבירה עוד במהלך חקירתו במשטרה ובבית המשפט. באשר לנסיבות ביצוע העבירה הדגיש כי לא מדובר בהחזקת נשק על בסיס סכסוך או רקע עברייני, ועל בית המשפט לתת משקל לכך שהנאשם החזיק את הנשק על רקע תופעה חברתית של שימוש בנשק בחתונות במגזר הערבי, כמו כן הנאשם לא ירה בנשק אלא רק הכין אותו לקראת הירי, בנוגע לחלק השני של הארוע נהג הנאשם מתוך אינסטינקט ומתוך הפעלת שיקול דעת רגעי אך מוטעה. באשר לנסיבותיו האישיות חזר והדגיש כי לנאשם אין עבר פלילי בעבירות נשק וכי אשתו עברה הפלה בחודש השביעי להריונה בעת מעצרו.
המחוזי: "עבירות הנשק הפכו לתופעה עבריינית מדאיגה ולמכה אזורית"
בדיון שהתקיים ב6.9.16 בבית המשפט המחוזי מרכז, נקבע כי הנאשם במעשיו, פגע באופן מוחשי בשלום הציבור ובביטחונו וכי עבירות החזקה ונשיאת נשק מהוות מכה אזורית אשר יש לטפל בה.
בית המשפט ציין כי מדובר בנשק התקפי, בעל פוטנציאל פגיעה גבוה יותר מנשקים אחרים וכי במהלך ההימלטות הפגין הנאשם זלזול בחוק ובאוכפיו בכך שהשליך את התיק מחלון המכונית. עם זאת לזכותו של הנאשם, העבירה לא בוצעה על רקע סכסוך כלשהו.
באשר לנסיבותיו האישיות של הנאשם זקף בית המשפט לחבותו של הנאשם את עמדתו הקורבנית וחוסר ההבנה שלו בנוגע לחומרת העבירה, עם זאת לזכותו יש להתחשב בכך ששיתף פעולה במהלך חקירתו והודה בביצוע העבירה, עוד לא ניתן להתעלם ממצבו המשפחתי הקשה.